Folketing
2003-10-09

Det er spændende undervisning, vi får fra hr. Anders Samuelsen her i dag. Jeg kan sige, at skattestoppet jo er en politisk beslutning, vi har truffet, og i mit udgangspunkt står skattestoppet simpelt hen ikke til diskussion. Vi vil have et skattestop, og hvis det er sådan, at man er imod skattestoppet, er det en ren tilståelsessag. Så må det være, fordi der skal findes nogle andre penge andre steder. Jeg er nødt til at sige, at rent historisk - hvis bare hr. Anders Samuelsen dog ville erkende det - har det faktisk været sådan, at rent fleksible skatter altid har været lig med højere skat og afgiftsbetaling. Altid! Opfindsomheden herinde til at bruge penge er jo enorm. Det er den såmænd også blandt os, det skal jeg da ikke lægge skjul på, og derfor er det et godt styringsredskab. Det er samtidig også et godt redskab til at sikre, at vi alle sammen forholder os til, at der rent faktisk er nogle mennesker, der skal betale gildet, hver gang vi kræver ind til os selv. Det er faktisk en sund mental øvelse, at man forholder sig til, at der er nogle mennesker, der må af med penge, når man selv kræver. Det er det borgersyn, jeg talte om i min tale, der lidt er gået fløjten, men som vi kan være med til at styrke gennem skattestoppet. Derfor ligger skattestoppet fast.